ਪਾਕਿਸਤਾਨ 'ਚ ਜ਼ਬਰਨ ਧਰਮ ਬਦਲਵਾਉਣ ਦੇ ਮਾਮਲਿਆਂ ਖਿਲਾਫ਼ ਆਵਾਜ਼ਾਂ ਬੁਲੰਦ ਹੋ ਰਹੀਆਂ।

ਇਮਰਾਨ ਖ਼ਾਨ ਦੀ ਤਹਿਰੀਕ-ਏ-ਇਨਸਾਫ਼ ਪਾਰਟੀ ਦੇ ਆਗੂ ਡਾ. ਰਮੇਸ਼ ਕੁਮਾਰ ਵੰਕਵਾਨੀ ਨੇ ਬੀਬੀਸੀ ਨਾਲ ਗੱਲਬਾਤ ਦੌਰਾਨ ਦਾਅਵਾ ਕੀਤਾ ਹੈ ਕਿ ਉਨ੍ਹਾਂ ਨੇ ਕੌਮੀ ਅਸੈਂਬਲੀ ਵਿੱਚ ਦੋ ਬਿਲ ਪੇਸ਼ ਕੀਤੇ ਹਨ।  
ਡਾ. ਰਮੇਸ਼ ਦਾ ਕਹਿਣਾ ਹੈ, "ਪਹਿਲਾ ਬਿਲ ਕੁੜੀਆਂ ਦੇ ਵਿਆਹ ਦੀ ਘੱਟੋ-ਘੱਟ ਉਮਰ ਵਧਾ ਕੇ 18 ਸਾਲ ਕਰਨ ਬਾਰੇ ਹੈ। ਦੂਜਾ ਬਿਲ ਜ਼ਬਰਨ ਧਰਮ ਬਦਲਵਾਉਣ ਨੂੰ ਰੋਕਣ ਲਈ ਹੈ।"
ਮੌਜੂਦਾ ਕਾਨੂੰਨ ਮੁਤਾਬਕ ਪਾਕਿਸਤਾਨ ਵਿੱਚ 16 ਸਾਲ ਦੀਆਂ ਕੁੜੀਆਂ ਵਿਆਹ ਕਰਵਾ ਸਕਦੀਆਂ ਹਨ। ਇਹ ਕਾਨੂੰਨ ਸਿੰਧ ਦੇ ਦੱਖਣੀ ਸੂਬੇ ਵਿੱਚ ਵੱਖਰਾ ਹੈ। ਉੱਥੇ ਕੁੜੀਆਂ ਦੇ ਵਿਆਹ ਦੀ ਘੱਟੋ-ਘੱਟ ਉਮਰ 18 ਸਾਲ ਹੈ। 
ਇਸ ਤੋਂ ਪਹਿਲਾਂ ਕੁੜੀਆਂ ਦੇ ਵਿਆਹ ਦੀ ਉਮਰ ਕਾਨੂੰਨੀ ਤੌਰ 'ਤੇ ਵਧਾਉਣ ਦੀਆਂ ਪਿਛਲੀਆਂ ਕੋਸ਼ਿਸ਼ਾਂ ਨੂੰ ਸਿਆਸਤਦਾਨਾਂ ਅਤੇ ਪਾਕਿਸਤਾਨ ਦੀ 'ਕਾਉਂਸਿਲ ਆਫ਼ ਇਸਲਾਮਿਕ ਆਇਡੀਆਲਾਜੀ' ਨੇ ਨਾਕਾਮ ਕਰ ਦਿੱਤਾ ਸੀ। ਉਨ੍ਹਾਂ ਕਿਹਾ ਕਿ ਇਸ ਤਰ੍ਹਾਂ ਦਾ ਕਾਨੂੰਨ "ਗੈਰ-ਇਸਲਾਮੀ" ਹੋਵੇਗਾ।

ਇਹ ਵੀ ਪੜ੍ਹੋ:

ਡਾ. ਰਮੇਸ਼ ਵੰਕਵਾਨੀ ਇਮਰਾਨ ਖਾਨ ਦੀ ਪਾਰਟੀ ਤਹਿਰੀਕ-ਏ-ਇਨਸਾਫ ਤੋਂ ਚੁਣੇ ਗਏ ਹਨ।

ਜ਼ਬਰਨ ਧਰਮ ਬਦਲਵਾਉਣ ਖਿਲਾਫ਼ ਬਿਲ।

ਰੀਨਾ ਅਤੇ ਰਵੀਨਾ ਦਾ ਮਾਮਲਾ ਸਾਹਮਣੇ ਆਉਣ ਤੋਂ ਬਾਅਦ ਪਾਕਿਸਤਾਨ ਦੀ 'ਕਾਉਂਸਿਲ ਆਫ਼ ਇਸਲਾਮਿਕ ਆਈਡੀਆਲਾਜੀ' ਦੇ ਚੇਅਰਮੈਨ ਡਾ. ਕਿਬਲਾ ਅਯਾਜ਼ ਨੇ ਬਾਲ ਵਿਆਹ ਨੂੰ ਰੋਕਣ ਦੀ ਲੋੜ 'ਤੇ ਜ਼ੋਰ ਦਿੱਤਾ। 
ਦੂਜੇ ਬਿਲ ਬਾਰੇ ਗੱਲਬਾਤ ਕਰਦਿਆਂ ਡਾ. ਰਮੇਸ਼ ਕੁਮਾਰ ਨੇ ਕਿਹਾ, "ਜ਼ਬਰਨ ਧਰਮ ਬਦਲਵਾਉਣ ਲਈ ਦੋ-ਤਿੰਨ ਮਦਰਸੇ ਜਾਣੇ ਜਾਂਦੇ ਹਨ। ਇਸ ਵਿੱਚ ਬਾਰਛੂੰਡੀ ਸ਼ਰੀਫ਼ ਦਾ ਮਿਆਂ ਮਿੱਠੂ ਵੀ ਸ਼ਾਮਿਲ ਹੈ ਜੋ ਕਿ ਛੋਟੇ ਮਦਰਸਿਆਂ ਨੂੰ ਵੀ ਸਮਰਥਨ ਦਿੰਦੇ ਹਨ। 

ਕੁੜੀਆਂ ਦਾ ਦਾਅਵਾ ਮਰਜ਼ੀ ਨਾਲ ਬਦਲਵਾਇਆ ਧਰਮ।

"ਉਹ ਬਜ਼ੁਰਗ ਔਰਤਾਂ ਜਾਂ ਮਰਦਾਂ ਦਾ ਧਰਮ ਨਹੀਂ ਬਦਲਵਾਉਂਦੇ ਸਗੋਂ ਜਵਾਨ ਔਰਤਾਂ ਦਾ ਬਦਲਵਾਉਂਦੇ ਹਨ। ਕੁਝ ਲੋਕਾਂ ਦਾ ਕਹਿਣਾ ਹੈ ਕਿ ਉਨ੍ਹਾਂ ਨੇ ਇੱਕ ਸਾਲ ਵਿੱਚ ਹਜ਼ਾਰਾਂ ਕੁੜੀਆਂ ਦਾ ਧਰਮ  ਬਦਲਵਾਇਆ। ਜਦਕਿ ਕੁਝ ਲੋਕਾਂ ਦਾ ਕਹਿਣਾ ਹੈ ਕਿ ਉਨ੍ਹਾਂ ਨੇ 200 ਕੁੜੀਆਂ ਦਾ ਧਰਮ ਬਦਲਵਾਇਆ। ਇਹ ਇੱਕ ਆਮ ਪ੍ਰਕਿਰਿਆ ਬਣ ਗਿਆ ਹੈ।" 
ਉਨ੍ਹਾਂ ਨੇ ਕਿਹਾ ਕਿ ਇਨ੍ਹਾਂ ਕੁੜੀਆਂ ਦਾ ਵਿਆਹ ਜ਼ਿਆਦਾਤਰ ਵਿਆਹੇ ਮਰਦਾਂ ਨਾਲ ਹੀ ਹੁੰਦਾ ਹੈ। ਫਿਰ ਉਹ ਮਰਦ ਇਨ੍ਹਾਂ ਕੁੜੀਆਂ ਨੂੰ ਦੇਹ ਵਪਾਰ ਦੇ ਧੰਦੇ ਵਿੱਚ ਧੱਕ ਦਿੰਦੇ ਹਨ। ਉਨ੍ਹਾਂ ਅੱਗੇ ਕਿਹਾ ਕਿ ਇਹ ਬਿਲ ਅਜਿਹੇ ਮਦਰਸਿਆਂ ਦੇ ਖਿਲਾਫ਼ ਹੋਏਗਾ। ਉਨ੍ਹਾਂ ਮਦਰਸਿਆਂ ਉੱਤੇ ਪਾਬੰਦੀ ਲਾ ਦਿੱਤੀ ਜਾਵੇਗੀ ਅਤੇ ਸਜ਼ਾ ਵੀ ਦਿੱਤੀ ਜਾਵੇਗੀ।
ਕੁਝ ਦਿਨ ਪਹਿਲਾਂ ਬੀਬੀਸੀ ਨਾਲ ਪੀਰ ਅਬਦੁਲ ਹੱਕ (ਮਿਆਂ ਮਿੱਠੂ ਵਜੋਂ ਜਾਣੇ ਜਾਂਦੇ ਹਨ) ਦੇ ਪੁੱਤਰ ਮਿਆਂ ਮੁਹੰਮਦ ਅਸਲਮ ਕਾਦਰੀ ਨੇ ਕਿਹਾ ਸੀ, "ਇਸ ਤੋਂ ਪਹਿਲਾਂ ਵੀ ਕਈ ਔਰਤਾਂ ਨੇ ਸੁਪਰੀਮ ਕੋਰਟ ਵਿੱਚ ਆ ਕੇ ਕਿਹਾ ਸੀ ਕਿ ਉਨ੍ਹਾਂ ਨੇ ਖੁਦ ਇਸਲਾਮ ਕਬੂਲ ਕੀਤਾ ਹੈ।"
ਪਾਕਿਸਤਾਨ ਵਿੱਚ ਰੀਨਾ ਅਤੇ ਰਵੀਨਾ ਨਾਮ ਦੀਆਂ ਦੋ ਹਿੰਦੂ ਕੁੜੀਆਂ ਦਾ ਕਥਿਤ ਤੌਰ 'ਤੇ ਜ਼ਬਰਨ ਧਰਮ ਬਦਲਵਾਉਣ ਦਾ ਮਾਮਲਾ ਸਾਹਮਣੇ ਆਉਣ ਤੋਂ ਬਾਅਦ ਪਾਕਿਸਤਾਨ ਦੇ ਇੱਕ ਮੰਤਰੀ ਨੇ ਦੋ ਬਿਲ ਪੇਸ਼ ਕਰਨ ਦਾ ਫੈਸਲਾ ਕੀਤਾ ਹੈ।